Obama ye o primer afro-americano en estar esleito president d'os Estaus Unius, y tamién estió o primero en estar nominau candidato a iste cargo por un d'os grans partius politicos d'iste país. Graduato por a Universidat de Columbia y a Escuela de Dreito de Harvard, a on a más estió president d'a Harvard Law Review, publicación sobre leis d'a Universidat, Obama treballó como organizador comunitario y como advogato en Dreito Civil antis d'estar esleito como senador por Illinois entre 1997 y 2004. Estió profesor de Dreito Constitucional en a Escuela de Dreito d'a Universidat de Chicago entre os anyos 1992 y 2004. Dimpués de no obtener un puesto en a Cambra de Representants d'os Estaus Unius en l'anyo 2000, prencipió una campanya ta estar senador en chinero de 2003. Fue esleito a la fin como senador en noviembre de 2004 con un 70% d'os votos.